દિવાળીનું પણ તેટલું જ આકર્ષણ રહેતું. દિવાળી વેકેશન પડે ત્રણ અઠવાડિયાનું. મારો ધ્યેય એ રહેતો કે પહેલા અઠવાડિયા દરમિયાન ‘દિવાળી ઘરકામ’ પતાવી નાખવું ને પછી બે અઠવાડિયા દરમિયાન જલસા કરવા. જેવું દિવાળી ઘરકામ પતે કે હું અને બે’ન ફટાકડાની યાદી બનાવવા બેસતા. દિવાળીની તૈયારી સ્વરૂપે ટીકડી અને રોલ તો આવી જ ગયા હોય. પછી અમે તારામંડળ, કોઠી, ચકરડી, લક્ષ્મી ટેટા, તાજ ટેટા, ૫૫૫ ના બોમ્બ, સૂતળી બોમ્બ, રોકેટ, સાપોલિયા, બપોરીયા, ભીંત ભડાકા એવી યાદી બનાવતાં અને તેની સામે તે કેટલા જોઈએ છે તેની સંખ્યા પણ લખતા. જ્યારે પપ્પા આ બધું લઈને આવે ત્યારે હું અને બે’ન તેના ભાગ પાડતા અને એકબીજાથી અલગ-અલગ જગ્યાએ તેને છુપાવી રાખતા. દિવાળીના પાંચ દિવસ દરમિયાન અમારી ગલીમાં રાત્રે એટલા બધા ફટાકડા ફૂટતા કે નીચે રહેલો ડામરનો રસ્તો દેખાતો નહિ. અતિશયોક્તિ નથી કરતો, પણ તે વખતે બધાને ‘શિવાકાશી’નું તે દારૂખાનું પોષાતું અને બધા જ ભરપેટ ફટાકડા ફોડતાં.